arnastofnun/IGC-2024 huggingface dataset:
Sake

Sake (japanska: 酒) er hrísgrjónavín sem búið er til með því að gerja afhýdd pússuð hrísgrjón. Ólíkt víni sem er búið til með því að gerja sykurinn sem finnst náttúrulega í ávöxtum, einkum vínberjum, er sake framleitt með bruggun og ferlið er því líkara bjórframleiðslu. Sterkja í hrísgrjónunum breytist í sykur sem gerjast svo í alkóhól.

Munurinn á bjórframleiðslu og sakeframleiðslu er sá að í bjórframleiðslu breytist sterkja í sykur á einu stigi og sykurinn gerjast svo í alkóhól á öðru stigi en við framleiðslu á sake eiga þessi tvö ferli sér stað á sama tíma. Þar að auki er mismikið alkóhól í sake, víni og bjór. Í víni er yfirleitt milli 9%–16% alkóhól, bjór inniheldur yfirleitt 3%–9% alkóhól en sake inniheldur um það bil 18%–20%. Sake er þó oft þynnt með vatni niður í 15% alkóhólstyrk áður en það er átappað.

Á japönsku getur orðið "sake" (酒 „áfengi“) átt við hvaða áfengan drykk sem er. Í Japan kallast sake yfirleitt "nihonshu" (日本酒 „japanskur drykkur“). Sake er þjóðardrykkur Japans og þess er oftast neytt á hátíðum. Hefð er fyrir að hita sake örlítið í sérstakri postulínsflösku sem heitir "tokkuri" áður en þess er neytt. Því er þá hellt í litlan postulínsbolla sem heitir "sakazuki" og sopið.
Pólýbíos

Pólýbíos (grísku Πολυβιος) (um 203 – 120 f.Kr.) var grískur sagnaritari sem ritaði meðal annars um sögu Rómar frá 220 til 146 f.Kr. Meðal þeirra sem hafa verið undir áhrifum frá Pólýbíosi eru Cíceró, Montesquieu og stofnfeður Bandaríkjanna.
Glútamat

Glútamat er örvandi taugaboðefni í miðtaugakerfi mannsins. Það er ýmist myndað úr glúkósa gegnum Krebs-/Sítrónusýruhringinn eða glútamíni í taugatróðsfrumum. Glútamat er geymt í geymslubólum í umfrymi taugafrumna og losnar gegnum kalsíum-háða útfrumum ("e. exocytosis").

Líkaminn fær nauðsynlegt magn glútamats í gegnum prótín í fæðu. Það er algengt að fólk fái viðbótarmagn af glútamati í gegnum efni sem notuð eru til að bragðbæta mat eins og MSG. Glútamati er oft bætt í unna matvöru. Hugsanlegt er talið að óhóflegt magn glútamats í fæðu hafi áhrif á sjúkdóma sem tengjast of mikilli virkni í heila- og taugastarfsemi.

Viðtakar fyrir Glútamat.

Í líkamanum eru þrennskonar viðtakar fyrir glútamat;
Alexander 2. Rússakeisari

Alexander 2. (Алекса́ндр II Никола́евич; Aleksandr II Nikolajevítsj á rússnesku) (29. apríl 1818 – 13. mars 1881) var keisari Rússaveldis frá 2. mars 1855 þar til hann var ráðinn af dögum þann 13. mars 1881. Hann var jafnframt konungur Póllands og stórhertogi Finnlands.

Mikilvægasti verknaður Alexanders á valdatíð hans var aflétting bændaánauðarinnar árið 1861, en með henni áskotnaðist Alexander viðurnefnið „frelsunarkeisarinn“. Keisarinn stóð fyrir ýmsum umbótum, þar á meðal endurskipulagningu réttarkerfisins, skipun kjörinna héraðsdómara, afnámi líkamlegra refsinga, aukinni héraðssjálfsstjórn, almennri herskyldu, skertum forréttindum aðalsstéttarinnar og aukinni háskólamenntun.

Í utanríkismálum seldi Alexander Bandaríkjunum Alaska árið 1867 af ótta við að þessi afskekkta nýlenda myndi enda í höndum Breta ef kæmi til stríðs við þá. Alexander sóttist eftir friði og sleit bandalagi við Frakkland þegar Napóleon III féll frá völdum árið 1871. Árið 1872 gekk hann í „Þriggjakeisarabandalagið“ svokallaða ásamt Þýskalandi og Austurríki til þess að friðþægja Evrópu. Þrátt fyrir að reka friðsama utanríkisstefnu háði Alexander stutt stríð gegn Tyrkjaveldi árin 1877-78, þandi Rússaveldi enn frekar inn í Síberíu og Kákasus og lagði undir sig Túrkistan. Alexander sætti sig með semingi við niðurstöður Berlínarfundarins þótt hann hefði orðið fyrir vonbrigðum með þær. Árið 1863 var gerð uppreisn í Póllandi sem Alexander kvað niður og brást við með því að nema úr gildi stjórnarskrá Póllands og lima það beint inn í Rússland. Alexander var enn að leggja til aukna þingvæðingu þegar hann var myrtur af meðlimum uppreisnarhreyfingarinnar Narodnaja Volja árið 1881.
Fyrsta ráðuneyti Katrínar Jakobsdóttur

Ríkisstjórn Katrínar Jakobsdóttur tók við völdum þann 30. nóvember 2017. Hún samanstendur af Sjálfstæðisflokknum, Vinstrihreyfingunni - grænu framboði og Framsóknarflokknum. Í ríkisstjórninni eru 11 ráðherrar sem skiptast þannig að Sjálfstæðisflokkurinn hefur fimm ráðherra, Vinstrihreyfingin - grænt framboð þrjá og Framsóknarflokkurinn þrjá. Ríkisstjórnarflokkarnir hafa meirihluta á Alþingi með 33 þingmenn. Í upphafi kjörtímabilsins höfðu flokkarnir 35 þingmenn, en síðan þá hafa tveir þingmenn sagt sig úr þingflokki Vinstri-Grænna: Andrés Ingi Jónsson haustið 2019 og Rósa Björk Brynjólfsdóttir haustið 2020. Rósa Björk gekk til liðs við þingflokk Samfylkingarinnar í desember 2020 og Andrés Ingi gekk til liðs við þingflokk Pírata í febrúar 2021.

Einn utanþingsráðherra, Guðmundur Ingi Guðbrandsson, situr í umhverfis- og auðlindaráðuneytinu fyrir Vinstrihreyfinguna - grænt framboð.

Breytingar urðu í ráðuneytinu 14. mars 2019 eftir að Sigríður Á. Andersen sagði af sér embætti dómsmálaráðherra eftir að Mannréttindadómstóll Evrópu hafði dæmt íslenska ríkið brotlegt í skipun dómara í Landsrétti, Þórdís Kolbrún Reykfjörð Gylfadóttir tók þá við embættinu tímabundið en þann 6. september sama ár var Áslaug Arna Sigurbjörnsdóttir skipuð í embætti dómsmálaráðherra, næstyngst allra ráðherra í sögu Íslands.
Perluhöfn

Perluhöfn (enska: "Pearl Harbor") er höfn sem liggur vestan við Honolulu á eyjunni Oahu í Hawaii. Stór hluti hafnarinnar og svæðisins í kringum hana er bækistöð bandaríska sjóhersins. Höfuðstöðvar bandaríska kyrrahafsflotans eru í Perluhöfn. Bandaríska ríkisstjórnin fékk fyrst leyfi fyrir skipaviðgerðarstarfsemi þar árið 1887. Þegar Japanar réðust á Perluhöfn árið 1941 flæktust Bandaríkin inn í seinni heimsstyrjöldina.

Nafn hafnarinnar er dregið af hawaiíska orðinu yfir flóann sem höfnin var byggð í, "Wai Momi", sem þýðir „perluvötn“.
Vilhelmína Hollandsdrottning

Vilhelmína (fullu nafni Wilhelmina Helena Pauline Maria; 31. ágúst 1880 – 28. nóvember 1962) var drottning Hollands frá árinu 1890 þar til hún sagði af sér árið 1948.

Vilhelmína var einkabarn Vilhjálms 3. Hollandskonungs og annarrar eiginkonu hans, Emmu af Waldeck og Pyrmont. Hún varð ríkiserfingi hollensku krúnunnar þegar hún var fjögurra ára eftir að hálfbróðir hennar og frændi höfðu dáið. Hún varð síðan drottning eftir dauða föður síns, þá aðeins tíu ára gömul. Þar sem drottningin var ólögráða gerðist móðir hennar ríkisstjóri fyrir Vilhelmínu þar til hún varð 18 ára. Árið 1901 giftist hún Hinrik hertoga af Mecklenburg-Schwerin og eignaðist með honum dótturina Júlíönu.

Hún ríkti í nærri því 58 ár, lengur en nokkur annar hollenskur einvaldur. Valdatíð hennar spannaði bæði fyrri og seinni heimsstyrjöldina, kreppuna miklu og hrun hollenska nýlenduveldisins. Hennar er helst minnst utan Hollands fyrir hlutverk sitt í seinni heimsstyrjöldinni, þar sem hún sló hollensku andspyrnunni eldmóð í brjóst í hernámi nasista. Vilhelmína flúði Holland þegar Þjóðverjar réðust inn í landið árið 1940 og gerðist leiðtogi útlegðarstjórnar í London. Þar flutti hún fjölda ræða til hollensku andspyrnunnar í gegnum útvarpsstöðina "Radio Oranje" og kom í veg fyrir að hollenski forsætisráðherrann semdi um frið við Þjóðverja óháð bandamönnum. Í ræðum sínum kallaði Vilhelmína Adolf Hitler „erkióvin mannkynsins“.
Ljóðhús

Ljóðhús (skosk gelíska: "Leòdhas", enska: "Lewis") eru norðurhluti eyjunnar Ljóðhúsa og Héraðs í Ytri Suðureyjum. Flatarmál Ljóðhúsa er 1.700 km². Ljóðhús eru lægri og sléttari en suðurhluti eyjunnar, Hérað, sem er tiltölulega fjöllótt. Landið á Ljóðhúsum er frjósamt og því búa um þrír af hverjum fjórum íbúa eyjunnar þar. Stærsti bærinn í Suðureyjum, Stornoway, er á Ljóðhúsum.

Ljóðhús hafa að geyma marga ólíka vaxtarstaði þar sem fjölbreytt gróður- og dýralíf, svo sem gullernir, krónhirtir og hreifadýr, lifir. Þessar tegundir njóta verndar á nokkrum náttúruverndarsvæðum sem er að finna á eyjarhlutanum.

Öldungakirkjan hefur haft mikil áhrif á sögu Ljóðhúsa. Eyjarhlutinn var einu sinni undir stjórn Norðmanna. Lifnaður á Ljóðhúsum er frábrugðinn þeim sem er að finna annars staðar á Skotlandi. Ljóðhýsingar halda sabbatsdaginn hátíðlegan, tala margir gelísku og stunda enn mógröft. Rík saga Ljóðhúsa er varðveitt í þjóðsögum og tónlistarhefð eyjarhlutans.
Clapham

Clapham er hverfi í suðvesturhluta London. Hverfið er að mestu innan borgarhlutans Lambeth, en hlutar þess (til dæmis græna svæðið Clapham Common) ná yfir í Wandsworth. Hverfið byggðist upphaflega upp við gamla rómverska veginn frá London til Chichester á 17. öld og þegar járnbrautin kom á 19. öld varð það úthverfi borgarinnar. Í hverfinu eru tvær London Overground-lestarstöðvar (East London Line) og þrjár London Underground-stöðvar (Northern line).
Myndan

Myndan eða morfem er í orðhlutafræði minnsta eining tungumáls sem hefur merkingu.
Benúe-fljót

Benúe-fljót (franska: "la Bénoué") er stærsta þverá Nígerfljóts. Benúe-fljót er um 1.400 km langt og þar af renna um 1.000 km í Nígeríu. Upptök eru á Adamawa-sléttu í norður Kamerún.

Yfir sumarmánuðina er fljótið ekki straumharðara en svo að vera bátfært í næstum allri sinni lengd og er það því mikilvægur flutningsvegur. Er svæðið umhverfis ánna oft mikið plagað af malaríu.
Shuto Yamamoto

Shuto Yamamoto (fæddur 1. júní 1985) er japanskur knattspyrnumaður. Hann spilaði 1 leiki með landsliðinu.
Lukas Podolski

Lukas Podolski (fæddur 4. júní 1985) er þýskur knattspyrnumaður. Hann spilaði 130 leiki og skoraði 49 mörk með landsliðinu.
O Direito dos Filhos

O Direito dos Filhos er brasilískur sjónvarpsþáttur.
Carles Rexach

Carles Rexach (fæddur 13. janúar 1947) er spænskur knattspyrnumaður. Hann spilaði 15 leiki og skoraði 2 mörk með landsliðinu.
Wellington Rocha

Wellington Rocha (fæddur 4. október 1990) er knattspyrnumaður. Hann spilaði 4 leiki með landsliðinu.
Kurt Georg Kiesinger

Kurt Georg Kiesinger (6. apríl 1904 – 9. mars 1988) var þýskur stjórnmálamaður sem var kanslari Vestur-Þýskalands frá 1. desember 1966 til 21. október 1969. Áður en hann varð kanslari var hann forseti Baden-Württemberg frá 1958 til 1966 og síðar forseti þýska sambandsþingsins frá 1967 til 1971.

Kiesinger var lögmenntaður og vann sem lögmaður í Berlín frá 1935 til 1940. Til þess að komast hjá herkvaðningu vann hann hjá þýska utanríkisráðuneytinu og gerðist aðstoðarformaður útvarpsdeildar hennar. Á meðan hann vann í utanríkisráðuneytinu sökuðu tveir samstarfsmenn hans um að hafa andnasískar skoðanir. Kiesinger gekk engu að síður til liðs við Nasistaflokkinn árið 1933 en var að mestu óvirkur meðlimur. Árið 1946 gekk hann í Kristilega demókrataflokkinn. Hann var kjörinn á sambandsþingið árið 1949 og var meðlimur til ársins 1958 og aftur frá 1969 til 1980. Hann hætti í stjórnmálum sambandsríkisins í átta ár á meðan hann var forseti Baden-Württemberg en varð síðan kanslari Þýskalands árið 1966 í stjórnarsambandi við Sósíaldemókrataflokkinn undir stjórn Willy Brandt.

Sem kanslari sætti Kiesinger gagnrýni fyrir að hafa verið meðlimur í Nasistaflokknum. Árið 1968, á ráðstefnu Kristilegra demókrata, gekk nasistaveiðarinn Beate Klarsfeld upp að honum, gaf honum kinnhest og kallaði hann nasista. Á meðan öryggisverðir vísuðu henni út úr samkomunni hrópaði hún hvað eftir annað: „Kiesinger! Nasisti! Segðu af þér!“ („"Kiesinger! Nazi! Abtreten!"“) Kiesinger tjáði sig aldrei um málið en neitaði því að hafa skráð sig í Nasistaflokkinn af hentistefnu árið 1933.

Kiesinger þótti afburðagóður ræðumaður og samningamaður og var gjarnan kallaður „silfurtunga“. Hann samdi einnig ljóð og ýmsar bækur og stofnaði háskóla í Konstanz og Ulm á meðan hann var forseti Baden-Württemberg.
Hvíta húsið (aðgreiningarsíða)

Hvíta húsið getur átt við:
Kristín Jónsdóttir (listmálari)

Kristín Jónsdóttir (f. 25. janúar 1888 d. 24. ágúst 1959) var íslenskur listmálari. Hún fæddist í Arnarnesi við Eyjafjörð. Kristín stundaði nám við kvennaskóla og húsmæðraskóla á Íslandi og myndlistarnám í Tegne- og Kunstindustriskolen for Kvinder og nám við við Konunglegu Listaakademíuna í Kaupmannahöfn 1911-16.

Kristín er þekktust fyrir kyrralífsmyndir af blómum og ávöxtum en hún málaði einnig myndir af konum við dagleg störf.

Kristín giftist 17. maí 1917 Valtý Stefánssyni ritstjóra Morgunblaðsins. Dætur þeirra eru Helga Valtýsdóttir leikkkona og Hulda Valtýsdóttir blaðamaður og borgarfulltrúi.
Pinus driftwoodensis

Pinus driftwoodensis er útdauð tegund barrtrjáa í Þallarætt einvörðungu þekkt frá snemm-Eósene jarðlögum í suðurhluta mið-British Columbia. Tegundinni var lýst eftir stökum steingerfingi af köngli ásamt bút af viði, nálum og karlreklum.
Robert Schuman

Jean-Baptiste Nicolas Robert Schuman (29. júní 1886 – 4. september 1963) var franskur stjórnmálamaður. Hann gegndi ýmsum ráðherraembættum á tíma fjórða franska lýðveldisins: Hann var utanríkisráðherra og tvisvar forsætisráðherra Frakklands. Síðar gerðist hann fyrsti forseti Evrópuþingsins. Schuman er talinn einn af stofnfeðrum Evrópusambandsins ásamt Jean Monnet, Konrad Adenauer, Johan Willem Beyen, Paul-Henri Spaak og Alcide De Gasperi. Hann var jafnframt einn af stofnendum Norður-Atlantshafsbandalagsins sem utanríkisráðherra Frakklands.

Ásamt vini sínum og samstarfsmanni, Jean Monnet, gerði Schuman það að verkefni sínu að koma á bandalagi milli Frakklands og Þýskalands og hefja verkefni sem ætti að færa Evrópu nær því að verða ríkjasamband. Eftir að hafa fengið stuðning fjármálaráðherra Bretlands, Benelúxlandanna, Ítalíu og Konrads Adenauer Þýskalandskanslara gerði Robert Schuman áætlanir sínar að veruleika með yfirlýsingu þann 9. maí árið 1950 þar sem kola- og stálvinnsla Frakklands og Þýskalands var sett undir eina miðstjórn í Kola- og stálbandalagi Evrópu, sem yrði einnig opið öðrum Evrópuþjóðum. Með Kola- og stálbandalaginu var grunnurinn lagður að Evrópusambandinu.

Árið 2021 tók Frans páfi Schuman í helgra manna tölu.
Alexis Sánchez

Alexis Alejandro Sánchez Sánchez (fæddur 19. desember 1988) er síleskur knattspyrnumaður sem spilar með félaginu Olympique de Marseille í Frakklandi og síleska landsliðinu. Hann er markahæsti landsliðsmaður heimalands síns.

Sánchez hóf ferilinn með Cobreloa í heimalandinu en hélt til Ítalíu árið 2006 og spilaði með Udinese til 2011. Árin 2006-2008 var hann þó í láni til félaganna Colo-Colo í Síle og River Plate í Argentínu. Hann hélt svo til FC Barcelona og var þar til ársins 2014 og vann nokkra titla með félaginu. Þá fór hann til Arsenal F.C.. Á tímabilinu 2016–2017 skoraði Sánchez 30 mörk og átti 14 stoðsendingar.

Sánchez yfirgaf Arsenal árið 2018 og hélt til Manchester United í skiptum fyrir Armenann Henrikh Mkhitaryan. Gengi hans hjá United var brösugt og meiðsli hrjáðu hann. Hann ákvað að halda til Inter á Ítalíu á láni tímabilið 2019-2020 ásamt félaga sínum úr United Romelu Lukaku og samdi við félagið til 3 ára í ágúst 2020. Hann vann Serie A titil með Inter tímabilið 2020-2021.
Misodendron brachystachyum

Misodendron brachystachyum er viðarkennd jurt sem var fyrst lýst af Augustin Pyrame de Candolle. "Misodendron brachystachyum" er í ættkvíslinni "Misodendron" og ættbálkinum Misodendraceae. Engar undirtegundir eru skráðar í Catalogue of Life.
Viscum

Viscum er ættkvísl 70–100 tegunda mistilteina, ættaðir frá tempruðum og hitabeltissvæðum Evrópu, Afríku, Asíu og Ástralasíu. Hingað til hefur ættkvíslin verið í sinni eigin ætt; Viscaceae, en nýlegar erfðafræðirannsóknir "Angiosperm Phylogeny Group" sýna að hún tilheyri innan sandalviðarætt, Santalaceae.

Þetta eru viðarkenndar, hálfsníkjujurtir runnar með 15 til 80 sm langar greinar. Hýslar þeirra eru viðarkenndir runnar og tré. Blöðin koma lárétt út frá greinunum, eru í gagnstæðum hvirfingum og eru með nokkra ljóstillífun (minniháttar í sumum tegundum, sérstaklega "V. nudum"), en jurtin dregur steinefni og vatn úr hýslinum. Mismunandi tegundir af "Viscum" vaxa yfirleitt á mismunandi hýsiltegundum; flestar tegundir vaxa á mismunandi hýsiltegundum.

Blómin eru óásjáleg, grængul, 1 - 3 mm í þvermál. Berin eru hvít, gul, rauðgul eða rauð þegar þau þroskast, með eitt eða fleiri fræ í mjög klístruðum vökva; fræjunum er dreift þegar fuglar éta berin, og fjarlægja þeir berin með því að þurrka þau af gogginum með því að nudda honum við greinar þar sem þau geta spírað.

Eituráhrif í "Viscum".

"Viscum" tegundir eru eitraðar mönnum; að éta berin gerir púlsinn veikan og heftarlegar meltingartruflanir. Að minnsta kosti eitt af virkum efnum hans er lektín viscumin, sem er verulega eitrað. Þrátt fyrir þetta hafa margar tegundir dýra aðlagast því að borða ávöxtinn sem verulegum hluta næringar þeirra.
Dolores O'Riordan

Dolores Mary Eileen O'Riordan (fædd 6. september 1971 í Ballybricken, Limerick-sýslu – látin 15. janúar 2018 í London) var írsk söng- og tónlistarkona sem þekktust var sem söngkona hljómsveitarinnar The Cranberries. O'Riordan átti einnig sólóferil þar sem hún gaf út tvær plötur og var í hljómsveitinni D.A.R.K. með bassaleikara The Smiths, Andy Rourke.

Árið 1994 giftist O'Riordan Don Burton, fyrrum tónleikaskipuleggjanda Duran Duran. Þau eignuðust 3 börn saman en skildu árið 2014. O'Riordan greindi frá því árið 2017 að hún hafði verið greind með geðhvörf. Í janúar árið 2018 lést O'Riordan en hún hafði verið við upptökur í London með Cranberries. Hún hafði drukknað af slysförum í baði eftir að hafa drukkið ótæpilega.
Gestapo

Gestapo (stytting á Geheime Staatspolizei eða „Leynilögregla ríkisins“) var leyniþjónusta Þýskalands nasismans og Evrópu undir hernámi nasista í seinni heimsstyrjöld.

Hermann Göring, þáverandi innanríkisráðherra Prússlands, stofnaði Gestapo árið 1933 sem deild innan prússnesku lögreglunnar. Í upphafi var Gestapo persónulegt valdatæki sem Göring notaði til að ofsækja pólitíska andstæðinga sína. Frá og með 20. apríl 1934 var Gestapo stýrt af leiðtoga SS-sveitanna, Heinrich Himmler, sem var útnefndur foringi lögreglusveita í Þýskalandi árið 1936. Gestapo var þá að breytast í ríkisstofnun og undirdeild "Sicherheitspolizei" (Öryggislögreglunnar) frekar en að vera prússnesk héraðsstofnun. Frá og með 27. september 1939 var Gestapo stjórnað af öryggisstofnuninni "Reichssicherheitshauptamt" og var talin systurstofnun SS-öryggisþjónustunnar. Gestapo var falið að uppræta raunverulega og meinta andófsmenn innan og utan Þýskalands og andspyrnuhreyfingar á svæðum sem Þjóðverjar lögðu undir sig í stríðinu. Með grimmdarverkum sínum varð Gestapo þekkt fyrir hrottaskap og valdníðslu. Gestapo lék jafnframt lykilhlutverk í framkvæmd Helfararinnar, sér í lagi í gegnum B4-skrifstofuna sem Adolf Eichmann fór fyrir.

Gestapo var virk fram á síðustu daga nasistastjórnarinnar en stofnunin var fordæmd sem glæpasamtök í Nürnberg-réttarhöldunum.
Hafnarfjarðarganga

Hafnarfjarðarganga eða Herstöðvagangan frá Hafnarfirði var mótmælaganga gegn veru hersins á Keflavíkurflugvelli sem haldin var 11. júní árið 1972. Þetta var fyrsta skipulagða fjöldasamkoma Samtaka herstöðvaandstæðinga. Henni má ekki rugla við samnefnda aðgerð árið 1985.

Gangan.

Samtök herstöðvaandstæðinga voru stofnuð í maí 1972, en eldri baráttusamtök gegn hersetunni Samtök hernámsandstæðinga höfðu hætt störfum nokkrum misserum fyrr. Nýkjörin miðnefnd hinna nýju samtaka taldi brýnt að sýna styrk þeirra sem allra fyrst. Ekki var talinn nægur tími til að skipuleggja Keflavíkurgöngu með svo skömmum fyrirvara en þess í stað látið nægja að safnast saman í miðbæ Hafnarfjarðar og ganga til Reykjavíkur.

Safnast var saman við Bæjarbíó í Hafnarfirði kl. 19 þar sem haldinn var stuttur fundur. Annar fundur var haldinn við félagsheimili Kópavogs kl. 21 og sá þriðji í göngulok við Miðbæjarskólann kl. 22:45. Að sögn blaðanna Þjóðviljans, Alþýðublaðsins og Tímans voru á milli fimm og sex þúsund manns við lok göngunnar, en Morgunblaðið lét þess getið að þrjú til fjögur hundruð hefðu hafið göngu og unglingar áreitt göngufólk á nokkrum stöðum.

Ræðumenn.

Ýmsar ræður voru fluttar fyrir göngufólk. Í Hafnarfirði flutti Gunnlaugur Ástgeirsson formaður Stúdentaráðs HÍ ávarp. Í Kópavogi hélt Guðmundur Sæmundsson starfsmaður Orðabókar Háskólans ræðu og Böðvar Guðmundsson flutti lög sín. Í Reykjavík var Njörður P. Njarðvík fundarstjóri, en ræðumenn voru Cecil Haraldsson varaformaður Sambands ungra jafnaðarmanna, Elías Snæland Jónsson blaðamaður, Kjartan Ólafsson ritstjóri og Tryggvi Aðalsteinsson formaður Iðnnemasambandsins.
Krít (efni)

Krít er steinefni (kalksteinn, CaCO3, kalsíumkarbónat), sem er aðallega myndað við pressun á sjávarleðju af skeljum kalkþörunga og annars smásvifs. Krít er einkennandi fyrir setlög frá miðju krítartímabilsins fram í Paleósentímabilið.
Tapír

Tapír (fræðiheiti: "Tapirus") er ættkvísl fjögurra tegunda grasbíta sem líkjast svínum og lifa í Mið-Ameríku, Suður-Ameríku og Suðaustur-Asíu.
Advanced Mobile Location

Advanced Mobile Location (AML) er tækni sem nota má til að finna einstakling í neyð.

Tæknin var þróuð í Bretlandi af British Telecom, EE Limited og HTC. Þegar einstaklingur í neyð hringir í neyðarlínuna úr snjallsíma með AML kveikir síminn sjálfvirkt á staðsetningarbúnaði sínum, finnur staðsetningu notandans og sendir hana til neyðarlínunnar í SMS.

Í júlí 2016 tilkynnti Google að allir Android-símar myndu styðja við AML. iOS-tæki mun styðja við AML þegar nýjasta útgáfa stýrikerfisins kemur út. AML-kerfið hefur verið tekið notkun í Austurríki, Belgíu, Bretlandi, Eistlandi, Finnlandi, á Írlandi, Íslandi, Nýja-Sjálandi og í Litháen. Auk þess eru 10 önnur evrópsk lönd að prófa AML með það í huga að taka kerfið í notkun.

AML kveikir sjálfvirkt á nettengingu tækisins, stillir klukkuna með Network Time Protocol og sendir IMSI/IMEI-númer tækisins í SMS sem birtist ekki notandanum.
Rush

Rush var kanadísk framsækin rokkhljómsveit sem stofnuð var árið 1968. Sveitin hóf ferilinn í blúsrokki en síðan þróaðist tónlistin í framsæknari átt og textagerðin varð fantasíu og vísindaskáldsögutengd. Á 9. áratugnum notaðist sveitin mikið við hljómborð og hljóðgervla en hvarf aftur til gítarriffa á 10. áratugnum. Sveitin hefur haft áhrif á marga rokktónlistarmenn og hlotið ýmsar viðurkenningar. Árið 2015 fóru meðlimirnir í sitt síðasta tónleikaferðalag en þremur árum seinna var tilkynnt að þeir hyggðust hvorki spila meir á tónleikum né taka upp nýja tónlist.
Supergirl

Supergirl eru bandarískir sjónvarpsþættir sem hófu göngu sína haustið 2015. Þættirnir byggja á DC Comics karakternum Supergirl sem Otto Binder og Al Plastino sköpuðu árið 1959. Supergirl, einnig þekkt sem Kara Zor-El, er frænka Kal-El, sem margir þekkja sem Clark Kent eða Superman, og er eins og frændi hennar frá plánetunni Krypton.

Söguþráður.

Kara Zor-El er 13 ára þegar Krypton er við það að tortímast. Foreldrar hennar senda hana því í geimskipi til jarðar til þess að gæta kornungs frænda síns Kal-El. Á leiðinni lendir hún hins vegar í háska og endar í Phantom Zone fangelsinu og er föst þar í 24 ár. Þegar skipið hennar kemst loks til jarðar hefur frændi hennar vaxið úr grasi og er orðinn Superman. Kara er því send til að búa með Danvers hjónunum sem eiga eina dóttur, Alex, en þær Kara verða síðar meir eins og mjög nánar systur. Þættirnir hefjast 11 árum eftir þessa atburði. Kara hefur látið lítið fyrir sér fara í öll þessi ár en þegar óvæntir atburðir gerast neyðist hún til að nýta ofurkrafta sína og verða ofurhetjan sem henni var ætlað að vera.
Martin Short

Martin Hayter Short (f. 26. mars 1950 í Hamilton) er kanadískur leikari og uppistandari.